Presentibus et futuris emptionem quandam memoriæ tradere cupimus, quam Durannus, cognomento Berzis, uxor ejus et filii eorum ad augmentum rerum Cluniensium, presente donno Segaldo priore et cæteris hominibus qui adfuerunt, fecerunt. Vendidit namque supradicto priori et cæteris monachis Cluniensibus quinque petias de terra quæ sunt site in pago Matisconensi, in villa Berziaco. Adjacet autem una pars istius terræ in varenna quæ vocatur Mandor, cum prato juxta ipsius terre illam terram quam per alodum tenuit et possedit ipse et pater ejus. Alie due sunt in Misiriaco, ad Sazet una petia, in conba ad Campum Spinosum alia particula. Pro his autem supradictis partibus dedit memoratus prior viginti solidos et unum equum. Dedit etiam Durannus unum curtilum in Aleicoda. Hanc cartam firmavit ipse Durannus et uxor ejus Rotrudis, et filii eorum Durannus et Bernardus.